text: Washington Examiner: В кризата с Турция, Доналд Тръмп трябва да внимава за сближаването между Анкара и Москва
  Вашингтон. Отношенията между САЩ и Турция в момента са толкова лоши, че дългогодишния съюз е поставен под заплаха, особено с приетите в петък нови американски мита, насочени срещу икономиката на президента Реджеп Таийп Ердоган, пишеТом Роган в представен без редакторска намеса коментар за опасностите на ескалиращата криза между двете държави за американското електронно издание Washington Examiner.
  Докато оценката за слабостта на турската валута е точна - $ 1 сега струва два пъти повече турски лири, отколкото преди само една година - Тръмп играе рискована игра като натрива лицето на Ердоган в неговите икономически затруднения. В края на краищата, турският лидер е признат ислямски националист-популист в съмнително психическо състояние. Тръмп може да смята, че текущото влошаване на отношенията няма да повлияе на по-широките контури на американско-турския съюз, но това предположение е рисковано.
  Всъщност, както съобщава Джоел Джерке, Ердоган вече реагира на ескалацията на Тръмп с укори от своя страна. Интересът на Ердоган към по-тясни отношения с Русия, за да компенсира влошаването на американските отношения, ще бъде особено удоволствие на Владимир Путин. Руският лидер усеща, че може да извади Турция от свързаната със САЩ орбита на НАТО и по този начин да нанесе удар на южния фланг на Алианса. Путин също така иска съгласието на Ердоган за предстоящата съвсем скоро операция за ликвидирането на последния оставащ бастион на сирийските бунтовници. И накрая, Путин иска да получи подкрепата на Ердоган Русия да стане новия господар на международната политика в Близкия Изток.
  От друга страна, независимо, че действията на Ердоган в последно време изискват отговор от страна на САЩ, Тръмп трябва да бъде разумен. Турция продължава да предоставя критично важен териториален достъп, който се ползва за военните операции на САЩ в Близкия изток. И като предизвиква егото на Ердоган, като го оскърбява за икономическите му трудности, Тръмп рискува несъразмерна реакция от турския лидер и това този лош епизод да ескалира в криза. Рискът сега е още по-голям, защото настоящото правителство на Ердоган се крепи на подкрепата на ултранационалистическата „Партия на националистическото действие“ (ПНД). Това има значение, защото ПНД мрази Америка, в момента обича Путин и винаги иска да види разкървавения нос на Америка. Докато четете тази статия, лидерите на ПНД натискат Ердоган да нанесе ответен удар срещу американските интереси
  Тръмп трябва да се обади на Ердоган и да му обясни, че новите вносни мита имат две конкретни цели: търсенето на по-балансирани търговски взаимоотношения между свободната търговия и лоялната конкуренция, и второ, освобождаването на пастор Андрю Брънсън и по-голямо американско-турско сътрудничество срещу Русия.
  Дори ако Ердоган отхвърли тези доводи, той ще разбере, че Тръмп не търси криза. Тук е решаващо значение Тръмп да напипа баланса между натиска и диалога. Никой няма да спечели, ако президентът не успее да направи правилните изчисления.
  Reuters: Джон Болтън се е срещнал с турския посланик във Вашингтон, за да обсъдят задържания американския свещеник Андрю Брънсън	
  Вашингтон. Съветникът по национална сигурност на Белия дом Джон Болтън в понеделник се е срещнал с посланика на Турция в САЩ Сердар Кълъч, за да обсъдят задържания американски свещеник Андрю Брънсън, съобщиха от Белия дом, предава Reuters.
  „По негово искане, Джон Болтън се срещна с посланика на Турция Сердар Кълъч днес в Белия дом. Те обсъдиха задържания в Турция свещеник Андрю Брънсън и състоянието на американско-турските отношения“, заяви говорителят на Белия дом Сара Сандърс.
  The New York Times: Въпреки победите на Кремъл, Путин не успява да убеди Запада да отмени руските санкции	
  Москва. От Москва до Вашингтон и столиците между тях, изминалите няколко дни демонстрираха как президента на Русия Владимир Путин успява умело да експлоатира различията между САЩ и съюзниците им. Въпреки това, събитията показаха и слабостите на геополитическите маневри на руския лидер и това, че той не успява да постигне резултати по въпроси от жизнена важност за самия него и обикновените руснаци, пише електронното издание на вестник The New York Times.
  Президентът на САЩ още не беше вдигнал ръцете си от копчетата от знаковия „туийт“, с който обяви санкциите срещу Турция в петък, когато Путин вече беше вдигнал слушалката и говореше с турския си колега, президентът Реджеп Таийп Ердоган, пише вестникът и отбелязва, че това е бил изключителния Путин, показващ нагледно как добре се възползва от възможностите да раздели Запада.
  Но, както посочва вестникът, Западните санкции, чиято отмяна се е опитвал да постигне, са били затегнати още повече миналата седмица, което е предизвикало срив в курса на рублата.
  Според „Ню Йорк Таймс“, авторитета му сред руснаците страда от това, защото независимо от стратегическите успехи на Путин, включително намаляването на силата на НАТО и Европейския съюз чрез подкрепата за популистките правителства в Европа и автократите в Близкия Изток, той не е успял да притисне Запада да отмени поредните вълни от американски и европейски икономически санкции, наложени на Русия след присъединяването на Крим през 2014 година.
  Берлин. Германският канцлер Ангела Меркел заяви в понеделник, че „икономически просперираща Турция“ служи на германските интереси, предава Anadolu Agency.
  В рамките на пресконференция в Берлин след срещата си с председателя на Съвета на министрите на Босна и Херцеговина Денис Звиздич, Меркел заяви: „Германия иска икономически просперираща Турция. Това е също и в наш интерес“.
  По нейните думи, никой няма да спечели от дестабилизацията на турската икономика. Канцлерът смята, че Европейският съюз има полза от стабилна държава, която е близко до ЕС.
  „Анадолската агенция“ отбелязва, че се очаква турският държавен глава да посети Германия на 28-29 септември и че последната му официална визита в Берлин е била през февруари 2014 година.
  Реджеп Таийп Ердоган: САЩ искат да ни забият нож в гърба. Хулиганите на световната система няма да получат нашите достижения, завоювани с кръв	
  Анкара. Президентът на Турция Реджеп Таийп Ердоган заяви в понеделник в Анкара, че САЩ искат да забият нож „в гърба“ на Анкара, предава ТАСС.
  „От една страна, вие (САЩ) сте в НАТО заедно с нас, от друга – вие се опитвате да забиете на вашия стратегически партньор нож в гърба. Нима това е допустимо? Не можем да сме благодарни за това“, заяви Ердоган. Турският лидер добави, че „няма никаква разумна причина за такова враждебно отношения към Турция от страна на съюзника й в НАТО“.
  „Ясно е къде е червената линия за Турция. Ако повтаряте „захар“, няма да ви стане по-сладко в устата, по същия начин, ако просто повтаряте „мир“, няма да го постигнете. Хулиганите на световната система няма да получат нашите достижения, завоювани с кръв“, заяви Ердоган. Той добави, че „тайната на успеха на държавата е в постоянната готовност за война“ и Турция „е готова за война във всички отношения“.
  Турският лидер отбеляза, че днешната икономическа ситуация в страната е резултат „от започната игра против републиката“. „Нейната цел е да ни победят и съкрушат, да ни накарат да се откажем от поставените цели. Но ние можем, с подкрепата на народа, да излезем от тази игра, да я развалим. Нямаме друг изход“, посочи Ердоган.
  Той призова населението да „не се тревожи“ за съдбата на националната валута. „Скоро курсът ще спре на това ниво, което е разумно от пазарна гледна точка“, заяви президентът, обръщайки внимание на „многобройните „икономически терористи“, действащи в социалните мрежи“, провокирайки паника. Ердоган подчерта, че „с тях ще се занимаят съдебните органи и тези хора, предали родината, ще бъдат наказани по закона“.
  Димитрий Песков: Владимир Путин все още не е дал указания за нови контрамерки в отговор на западните санкции	
  Москва. Президентът на Руската федерация Владимир Путин все още не е дал разпореждане за подготовка на нов пакет ответни мерки в отговор на обявените от Вашингтон санкции заради предполагаемата роля на Москва в случая „Скрипал“, предава ТАСС.
  „Що се касае до такива указания, то - разбира се, още не ги е дал, но това е, защото въвеждането на нови санкции беше обявено, имаше информация, че се подготвя подобен пакет или може би даже е подготвен, но те още не са въведени“, заяви Песков в отговор на въпрос кога и какви ответни действия ще предприеме Москва.
  Говорителят на Кремъл подчерта, че „без да имаме информация какви са поредните рестрикции на Вашингтон, би било некоректно да говорим за какъвто и да е било отговор. Песков обаче напомни, че най-често в подобни ситуации основополагащ е реципрочният принцип.
  По-рано Държавният департамент на САЩ обяви, че от 22 август САЩ ще въведат нови санкции срещу Русия заради предполагаемото й участие в отравянето на бившия офицер от Главното разузнавателно управление (ГРУ) Сергей Скрипал и дъщеря му Юлия в британския град Солсбъри.
  Анкара. Говорителят на турския президент Реджеп Тайип Ердоган Ибрахим Калън подчерта, че правителството е предприело необходимите стъпки за стабилността на страната и призова гражданите да не обръщат внимание на спекулациите за състоянието на икономиката, предаде държавната информационна агенция Anadolu Agency.
  „Структурата на турската икономика е солидна, не трябва да се обръща внимание на подвеждащи новини и действия“, написа Калън в профила си в социалната мрежа „Туитър“.
  Калън добави, че Министерство на финансите, Централната банка, Агенцията за регулиране и надзор на банките, Съветът за капиталови пазари и други институции предприемат необходимите стъпки за финансова стабилност на страната. „Турция ще излезе по-силна от този процес", увери говорителят на турския президент.
  Думите му идват в отговор на решението на американския президент Доналд Тръмп да повиши митата върху вноса на алуминий и стомана от Турция съответно на 20% и 50%.
  Турция и САЩ са в напрегнати отношения, които се влошиха, след като Вашингтон наложи санкции на вътрешния министър Сюлейман Сойлу и министъра на правосъдието Абдуллах Гюл заради отказа на турската държава да освободи американския пастор Андрю Брънсън.
  Москва. Според Кремъл хипотетичните разсъждения за възможното отпускане на финансова помощ за Турция от страна на Русия са невъзможни. Това увери пред журналисти Дмитрий Песков, говорител на държавни глава на Руската федерация Владимир Путин, предава РИА Новости.
  „Наясно сте, че това не е ситуация, в която са възможни подобни хипотетични разсъждения“, подчерта Песков в отговор на въпрос дали Русия разполага с достатъчно ресурси, за да помогне на Турция, в случай че страната се обърне към нея за помощ.
  Песков допълни, че в рамките на последната си среща, която президентите на двете страни – Владимир Путин и Реджеп Тайип Ердоган – проведоха в ЮАР, не са обсъждали въпроса за оказване на помощ на Турция с оглед влошената икономическа ситуация в страната.
  „Никакви такива молби не са постъпвали. Винаги се обсъждат конкретни, по-големи проекти, които са на дневен ред“, поясни говорителят на Кремъл.
  Анкара. Министърът на външните работи на Турция Мевлют Чавушоглу подчерта, че страната му вече е направила необходимото, за да нормализира отношенията си със САЩ, предава Sputnik.
  „Подкрепяме дипломацията и преговорите, но не е възможно да приемем налагането на допълнителни мита“, подчерта Чавушоглу, коментирайки решението на американския президент да удвои тарифите за внос на стомана и алуминий от Турция.
  Първият дипломат на Анкара бе категоричен, че САЩ трябва да разберат, че няма да постигнат положителни резултати като отправят заплахи към Турция. Същевременно Чавушоглу призова Вашингтон да „остане лоялен към връзките, основаващи се на традиционното приятелство и съюза в НАТО“.
  По-рано турският президент Реджеп Тайип Ердоган също отбеляза, че решението на американския президент Доналд Тръмп да удвои тарифите за внос на металите е в противоречие с правилата на Световната търговска организация (СТО).
  Отношенията между Вашингтон и Анкара се обтегнаха във връзка със случая с американския пастор Андрю Брънсън, арестуван през 2016 г. след неуспешния опит за държавен преврат, и обвинен по-късно от турските власти в тероризъм и шпионаж. В края на юли тази година той бе освободен от затвора и поставен под домашен арест. САЩ са убедени, че задържането му е неоснователно и незаконно, в отговор на което наложи санкции на Турция. В отговор Анкара обеща да замрази активите на американски представители в Турция.